als_Latn dik_Latn sag_Latn
Ambasadori Beqiri fillimisht është takuar me drejtorin e Akademisë Diplomatike dhe Qeverisjes Ndërkombëtare në Universitetin e Lougbourough-it, Nabil Ayad, të cilin e ka falënderuar për mbështetjen dhe bashkëpunimin e deritanishëm, duke e njoftuar më pas me punën dhe prioritetet e Institucionit që ai e drejton. Të dy bashkëbiseduesit kanë shprehur gatishmërinë për të vazhduar bashkëpunimin e mëtutjeshëm në këtë drejtim.
Ambasadori Beqiri më pas ka takuar Prof. Joseph Mifsud, drejtor i Akademisë Diplomatike në Universitetin e Sterlingut. Mundësia e trajnimeve specifike për Ambasadorë të Republikës së Kosovës dhe stafin diplomatik, por, edhe angazhimi eventual për lobim në kontinente të ndryshme të botës ishin disa nga temat që u diskutuan gjatë këtij takimi.
Në margjina të kësaj vizite, ambasadori Beqiri kishte një takim të ndarë edhe me Dr. Nagi Idriz, drejtor i Qendrës së Praktikës të së Drejtës Ndërkombëtare në Londër. Edhe në kuadër të këtij takimi u diskutuan në përgjithësi çështje të bashkëpunimit reciprok, por, edhe ato të zhvillimeve ndërkombëtare, por, që mund të jenë në interes të Kosovës.
Gjatë qëndrimit në Britaninë e Madhe ambasadori Beqiri takoi edhe Daniel Garlick, zyrtar për Kosovën në MPJ-në britanike. Ai, e njoftoi këtë të fundit me punën që ka bërë Akademia Diplomatike e Kosovës që nga themelimi dhe shprehu interesimin për të nisur bashkëpunimin me Akademinë Diplomatike të MPJ-së britanike, duke propozuar në veçanti shikimin e mundësive për nënshkrimin e një Memorandumi Bashkëpunimi në të ardhmen për kryerjen e praktikës për diplomatë kosovarë për një periudhë 2-3 mujore në këtë Institucion. Gatishmëria për bashkëpunim është shprehur edhe nga pala britanike, sidomos në ofrimin e trajnimeve.
Në kuadër të kësaj vizite, ambasadori Beqiri ka takuar edhe ambasadorin e Republikës së Kosovës në Britaninë e Madhe, Lirim Greiçevci.
als_Latn als_Latn als_Latn als_Latn als_Latn